Anne Grete Holmsgaard (SF), 2009-02-26:
SF har i meget lang tid arbejdet for, at bygningsreglementet skulle skærpes, sådan at vi får lavenergibyggeri som en standard, og der har vi taget det lange slæb med at overbevise regeringen om, at det her område er vigtigt.
Det kom vi faktisk et stykke med sidste år i energiaftalen.
Vi kom ikke så langt, som vi gerne ville, det blev pakket ned i en arbejdsgruppe, og det kom så ikke kun til at handle om nybyggeriet, men også om kravene til bygningsrenovering og en undersøgelse af, hvordan vi bedre kan motivere til, at man, når man er i gang med at skifte vinduer eller isolere, gør det på en måde, så man virkelig får et meget, meget lavere energiforbrug.
Så med hensyn til den del, der hedder, at bygningsreglement, lavenergiklasse 1, skal gælde fra 2010, er vi fuldstændig enige med Enhedslisten, men vi går altså den vej, at vi prøver at forhandle for at få et flertal for rent faktisk at få det her til at ske i den virkelige verden.
Og det er jo sådan en meget mere usynlig proces for folk i almindelighed, men det er altså formentlig den, der kan føre til et resultat, fordi vi også så har arbejdet sammen med de mange interessenter på området for at spørge: Står I nu ved?
Kan I levere det her i byggeriet?
Og der er svaret, at ja, det kan de levere og til en beskeden merpris i anlægsinvesteringer, som jo så opvejes af, at det faktisk bliver meget billigere energimæssigt at bo i bygningen, og at man også får et bedre indeklima.
Så vi kører stadig væk efter, at det skal være energiklasse 1, der gælder fra 2010.
Vi synes, det er rigtig, rigtig vigtigt at få meldt det ud nu, så hele byggeerhvervet kender det.
Men vi bruger altså den metode, der hedder at diskutere og håbe på, at vi i kraft af den diskussion og argumenterne og presset rent faktisk kan få et flertal til at gå ind for det her.
Den anden del handler om passivhusstandard, som hr. Per Clausen så foreslår skal gælde fra 2015.
Vi har for 2 år siden fået tilsagn om, at der skal en passivhusstandard ind i byggereglementet.
Vi synes selvfølgelig, at det er enormt skuffende, at den ikke er kommet ind endnu, og vi synes faktisk, det er ret uacceptabelt.
Det var i det sene forår 2007, vi fik det her løfte, det her tilsagn, af den daværende miljøminister Connie Hedegaard om, at den kategori burde være i byggereglementet allerede.
Der er rent faktisk rigtig mange, der bygger efter den, og når den skal være der, og det er vigtigt, så er det, fordi det betyder, at kommuner, der vil gå videre end det, der er national standard, simpelt hen kan vælge at sige, at når de laver lokalplan for området, så kræver de, at alle, der bygger i området, bygger efter passivhusstandard, som er rigtig god, hvor energiforbruget er sådan cirka 50 pct. af energiforbruget i energiklasse 1. Vi kan ikke støtte forslaget, som det ligger, og jeg må også sige, at jeg synes, det er lidt ærgerligt, at Enhedslisten, når de laver forslag, som har et godt sigte, så ikke gør lidt mere ud af baglandsarbejdet med rent faktisk at prøve at tage en dialog med os, for Enhedslisten har hele tiden vidst, at det her var omfattet af en politisk aftale.
Og så ved man godt, når man sidder herinde, at så skal man altså virkelig kridte skoene og lave noget, hvis man skal have sine beslutningsforslag igennem.